32003R0384
L 055/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 384/2003 НА КОМИСИЯТА
от 26 февруари 2003 година
за изменение на Регламент (ЕО) № 32/2000 на Съвета с цел да се вземе предвид Регламент (ЕО) № 1832/2002 на Комисията за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 32/2000 на Съвета от 17 декември 1999 г. относно откриване и управление на тарифните квоти на Общността, консолидирани в ГАТТ и някои други тарифни квоти на Общността и относно определянето на подробните правила за изменение или прилагане на горепосочените квоти и отмяната на Регламент (ЕО) № 1808/95 на Съвета (1), последно изменен с Регламент (ЕО) № 811/2002 на Комисията (2), и по-специално член 9, параграф 1, буква а) от него,
като има предвид, че:
(1)
Регламент (ЕО) № 1832/2002 на Комисията от 1 август 2002 г. за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа (3) определи от 1 януари 2003 г. освобождаване от мита на рома и тафията. Следователно тарифните квоти, открити за тези продукти в приложение I към Регламент (ЕО) № 32/2000, стават излишни и трябва за бъдат закрити от 31 декември 2002 г. Необходимо е въпросното приложение да бъде изменено.
(2)
За повече яснота следва да бъдат заменени приложения от I до IV към Регламент (ЕО) № 32/2000.
(3)
Настоящият регламент трябва да се прилага от датата, на която влиза в сила Регламент (ЕО) № 1832/2002.
(4)
Мерките, предвидени в настоящия регламент, са в съответствие със становището на Комитета по Митническия кодекс,
ПРИЕ НАСТОЯЩИЯ РЕГЛАМЕНТ:
Член 1
Приложения от I до IV към Регламент (ЕО) № 32/2000 се заменят с текста в приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 януари 2003 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 февруари 2003 година.